**Գավառ համայնքի ղեկավար Գուրգեն Մարտիրոսյանի ուղերձը՝ Ամանորի և Սուրբ Ծննդյան տոների առթիվ**

Հարգելի՛ հայրենակիցներ,

Նոր Տարվա նախաշեմին, բոլորս էլ ամփոփում ենք անցած տարին՝ իր ձեռքբերումներով, հաջողություններով և, ինչու չէ, նաև բացթողումներով ու դրանք հաջորդ տարում իրագործելու նպատակներով ու բարի ցանկություններով:

2024 թվականը համայնքապետարանի համար նախևառաջ աշխատանքային խաղաղ ընթացքի և ձեռքբերումների տարի էր: Գավառ համայնքում իրականացվեցին բազում ծրագրեր, որոնց արդյունքում հիմնանորոգվեցին, բարեկարգվեցին ու կառուցվեցին ճանապարհներ, լուսավորության ցանցեր, ոռոգման ու խմելու ջրագծեր, կրթական ու մշակութային հաստատություններ, իրականացվեցին բազմապիսի միջոցառումներ և տարաբնույթ այլ աշխատանքներ, որոնք նպաստեցին բնակչության կենսամակարդակի բարձրացմանը և համայնքում կյանքի ակտիվացմանը:

Այս ամենը, իհարկե, իրականացվեց բնակիչ-ՏԻՄ համագործակցության, ինչպես նաև ՀՀ կառավարության և միջազգային ու տեղական տարբեր կազմակերպությունների աջակցությամբ:

Իհարկե, դրանց իրականացման ճանապարհին խոչընդոտներ և բացթողումներ եղան, որոնք կշտկվեն և գալիք տարում արդեն կարձանագրվեն որպես ձեռքբերումներ:

Լավատեսությամբ, գեղեցիկ ու բարի հավատով շնորհավորում եմ Գավառ համայնքի բոլոր բնակիչներին և հայ ազգին՝ Ամանորի և Սուրբ Ծննդյան տոների առթիվ:

 Նոր Տարին մեզանում նշանավորվում է երազանքների կատարման և լուսավոր ապագայի տեսլականով. թող դրանցում իրենց ուրույն տեղերն ունենան խաղաղությունը, արարելու կամքը, բարի գործեր կատարելու և իրար բարին կամենալու ցանկությունները:

Ամանորը նաև ընտանեկան տոն է, ցանկանում եմ, որ այն դիմավորեք ընտանեկան ամբողջական կազմով, թող սեր ու համերաշխություն լինի բոլորիդ օջախներում և աշխարհում:

Առանձնակի հարգանքով եմ շնորհավորում հայ զինվորին, թող Աստված ուժ տա ձեզ ու կրկնապատկի սերը հայրենիքի նկատմամբ, պատվո՛վ կատարեք ձեր առաքելությունը և բարո՛վ վերադառնաք տուն:

Շնորհավորում եմ նաև հերոսացած մեր զավակների ծնողներին ու հարազատներին: Ուզում եմ, որ ձեր վիշտը փարատվի մեր պետության զարգացմաբ ու բարգավաճմամբ.

Հավերժ փառք ու խոնարհում նրանց հիշատակին:

Եվս մեկ անգամ իմ շնորհավորանքներն եմ հղում բոլորիդ՝ մաղթում խաղաղ երկնքի տակ ստեղծագործ տարի. թող որ 2025 թվականը ուղեկցվի լավ իրադարձություններով և բոլորիս համար հիշարժան լինի:

Շնորհավոր Ամանոր և Սուրբ Ծնունդ:

**Ամենաբարի ցանկություններով՝ Գավառ համայնքի ղեկավար՝**

**Գուրգեն Երվանդի Մարտիրոսյան**